Diari Oficial de la Generalitat Valenciana


Sumari del DOGV 8914, del 28-09-2020 (2020/7752)

RESOLUCIÓ de 18 de setembre de 2020, del vicepresident segon i conseller d'Habitatge i Arquitectura Bioclimàtica, per la qual es convoca un concurs per a l'adquisició d'habitatges en municipis de la Comunitat Valenciana per a incorporar-los al parc públic de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8914

Data del DOGV
:   28-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7752


Data del document
:   18-09-2020

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * contracte administratiu

RESOLUCIÓ de 18 de setembre de 2020, del vicepresident segon i conseller d'Habitatge i Arquitectura Bioclimàtica, per la qual es convoca un concurs per a l'adquisició d'habitatges en municipis de la Comunitat Valenciana per a incorporar-los al parc públic de la Generalitat.   
  
 [2020/7752]  
Antecedents de fet  
Primer. Mitjançant una resolució del vicepresident segon i conseller d'Habitatge i Arquitectura Bioclimàtica de data 3 d'agost de 2020, ha sigut aprovat el plec de condicions que ha de regir el procediment de concurs per a la compra d'habitatges en municipis de la Comunitat Valenciana per a incorporar-los al parc públic de la Generalitat corresponent a l'exercici 2020.  
Segon. L'apartat quatre del mencionat plec de condicions determina que l'òrgan competent per a la convocatòria del concurs és la Vicepresidència Segona i Conselleria d'Habitatge i Arquitectura Bioclimàtica, que ostenta, igualment, les prerrogatives d'interpretar les seues clàusules, resoldre els dubtes que n'oferisca el compliment, modificar-les per raons d'interés públic, acordar-ne la resolució i determinar els efectes d'aquesta, amb subjecció a la normativa aplicable.  
Tercer. Així mateix, mitjançant l'esmentada resolució s'ha aprovat la despesa que comporta l'adquisició dels habitatges per un import de 6.240.000,00 euros, amb càrrec a l'aplicació pressupostària 49.60.32.714.18, «Habitatge i regeneració urbana», subprojecte EA250001, «Adquisició habitatge social», del capítol VI dels pressupostos de la Generalitat per a l'exercici 2020.  
  
Fonaments de dret  
Primer. L'article 40 de la Llei 14/2003, de 10 d'abril, de patrimoni de la Generalitat Valenciana, que regula el règim d'adquisició onerosa de béns per part de l'Administració de la Generalitat, determina que serà preferentment per concurs, i estableix que serà acordat pel titular de la conselleria competent en matèria de patrimoni, a proposta del departament interessat, que haurà de justificar la conveniència de l'adquisició.  
  
Segon. La disposició addicional tercera de la Llei 14/2003, de 10 d'abril, esmentada en el fonament anterior, preveu que la conselleria competent per raó de la matèria exercitarà les facultats atribuïdes en aquesta llei a la conselleria competent en matèria de patrimoni en relació amb el patrimoni del sòl afecte a actuacions urbanístiques i el de promoció pública de l'habitatge, d'acord amb la seua normativa específica, i que l'exercici d'aquestes facultats s'ajustarà al que disposa aquesta llei i, supletòriament, al que preveu la normativa estatal (Llei de patrimoni de les administracions públiques).  
Tercer. L'article 4 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Vicepresidència Segona i Conselleria d'Habitatge i Arquitectura Bioclimàtica, entre d'altres, les competències en matèria d'habitatge.  
Per tot això, vistos els preceptes legals esmentats i altres de general i pertinent aplicació, fent ús de les atribucions que em són conferides per l'article 8.l de la Llei 5/1983, del Govern Valencià, resolc:  
  
  
Primer  
Convocar un concurs per a l'adquisició d'habitatges en municipis de la Comunitat Valenciana per a incorporar-los al parc públic de la Generalitat, de conformitat amb el plec de condicions aprovat.  
  
Segon  
Ordenar la publicació de la present convocatòria mitjançant la inserció d'un anunci en el Diari Oficial de la Generalitat Valenciana i en la pàgina web de la Vicepresidència Segona i Conselleria d'Habitatge i Arquitectura Bioclimàtica, tot garantint els principis de publicitat i concurrència.  
  
Tercer  
La present resolució entrarà en vigor l'endemà de la publicació en el Diari Oficial de la Generalitat Valenciana.  
Contra la present resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.   
  
València, 18 de setembre de 2020.- El vicepresident segon i conseller d'Habitatge i Arquitectura Bioclimàtica: Rubén Martínez Dalmau.